Document ID: 32000D0551

Απόφαση της Επιτροπής
της 15ης Σεπτεμβρίου 2000
για ορισμένα μέτρα προστασίας όσον αφορά τα ιπποειδή που προέρχοται από ορισμένες περιοχές των Ηνωμένων Πολιτειών της Αμερικής και πλήττονται από πυρετό του Δυτικού Νείλου
[κοινοποιηθείσα υπό τον αριθμό Ε(2000) 2711]
(Κείμενο που παρουσιάζει ενδιαφέρον για τον ΕΟΧ)
(2000/551/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου της 15ης Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 91/675/ΕΟΚ(1), όπως τροποποιήθηκε τελευταία με την οδηγία 96/43/ΕΚ(2), και ιδίως το άρθρο 18 παράγραφος 1,
Εκτιμώντας τα εξής:
(1) Η οδηγία 90/426/ΕΟΚ του Συμβουλίου της 26ης Ιουνίου 1990 τάσσει τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(3).
(2) Σε ορισμένες πολιτείες των Ηνωμένων Πολιτειών της Αμερικής αναφέρθηκαν κρούσματα πυρετού του Δυτικού Νείλου, μιας μη λοιμώδους ιολογικής ασθένειας που μεταδίδεται μέσω φορέα και συνοδεύεται από κλινικές ενδείξεις εγκεφαλίτιδας, σε ίππους.
(3) Η εκδήλωση της νόσου αυτής ενδέχεται να συνιστά κίνδυνο για τον άνθρωπο και για τα ιπποειδή.
(4) Εν αναμονή της συνεδριάσεως της Μόνιμης Κτηνιατρικής Επιτροπής, η Επιτροπή θα πρέπει να λάβει στο μεταξύ προστατευτικά μέτρα έναντι των ιπποειδών που προέρχονται από πληττόμενες περιοχές του εδάφους των Ηνωμένων Πολιτειών της Αμερικής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Πέραν του υγειονομικού πιστοποιητικού που απαιτείται, σύμφωνα με την οδηγία 90/426/ΕΟΚ του Συμβουλίου, για την προσωρινή αποδοχή εγγεγραμμένων ίππων, την επανεισαγωγή, μετά από προσωρινή εξαγωγή, εγγεγραμμένων ίππων και τις εισαγωγές και τη διαμετακόμιση ιπποειδών προερχομένων από τις Ηνωμένες Πολιτείες τις Αμερικής όπως ορίζεται στο παράρτημα Ι της παρούσας απόφασης, απαιτείται για ένα έκαστο των ιπποειδών ένα συμπληρωματικό πιστοποιητικό σύμφωνα με το δείγμα του παραρτήματος ΙΙ της παρούσας απόφασης, δεόντως συμπληρωμένο και υπογραφόμενο από τις αρμόδιες κεντρικές κτηνιατρικές αρχές των Ηνωμένων Πολιτειών.
2. Οι διατάξεις της παραγράφου 1 δεν εφαρμόζονται στα ιπποειδή που προέρχονται από περιοχές εκτός εκείνων που ορίζονται στο παράρτημα Ι, τα οποία ιπποειδή μεταφέρονται σε κεντρικές οδούς υπό καθεστώς διαμετακόμισης, χωρίς διακοπή, μέσω των περιοχών του παραρτήματος Ι απευθείας σε αερολιμένα ευρισκόμενο εντός των περιοχών του παραρτήματος Ι, για μετέπειτα αεροπορική μεταφορά προς την Κοινότητα. Στη διάρκεια της διαμετακόμισης και μετεπιβίβασης, πρέπει να λαμβάνονται κατάλληλα μέτρα προστασίας των ιπποειδών από έντομα που αποτελούν φορείς της νόσου.
Άρθρο 2
Τα κράτη μέλη τροποποιούν τα μέτρα που εφαρμόζουν έναντι των Ηνωμένων Πολιτειών της Αμερικής για να τα ευθυγραμμίσουν με την παρούσα απόφαση.
Τα κράτη μέλη ενημερώνουν σχετικώς την Επιτροπή.
Άρθρο 3
Η παρούσα απόφαση εφαρμόζεται μέχρι τις 31 Οκτωβρίου 2000.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 15 Σεπτεμβρίου 2000.

Labels: 0
3
18
6